## Rješenje kojim se izdaje odobrenje Allianz ZB d.o.o. društvu za upravljanje dobrovoljnim mirovinskim fondovima iz Zagreba, za rad Auto Hrvatska zatvorenog dobrovoljnog mirovinskog fonda

### NN 123/2011 (2.11.2011.), Rješenje kojim se izdaje odobrenje Allianz ZB d.o.o. društvu za upravljanje dobrovoljnim mirovinskim fondovima iz Zagreba, za rad Auto Hrvatska zatvorenog dobrovoljnog mirovinskog fonda

HRVATSKA AGENCIJA ZA NADZOR FINANCIJSKIH USLUGA

2462

Na temelju odredaba članka 15. točka 4. alineja 2. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05), odredbi članka 27. stavak 2., 39. stavka 2., 79. stavka 3. i 114.c stavka 9. Zakona o obveznim i dobrovoljnim mirovinskim fondovima (»Narodne novine« broj 49/99, 63/00, 103/03, 177/04, 71/07, 124/10 i 114/11), u predmetu izdavanja odobrenja za rad Auto Hrvatska zatvorenog dobrovoljnog mirovinskog fonda, pokrenutom na zahtjev Allianz ZB d.o.o. društva za upravljanje dobrovoljnim mirovinskim fondovima iz Zagreba, Ivana Lučića 2/A, zastupanog po Krešimiru Gjeneri i Dinku Novoselcu, Hrvatska agencija za nadzor financijskih usluga 20. listopada 2011. godine donosi

RJEŠENJE

1. Izdaje se odobrenje Allianz ZB d.o.o. društvu za upravljanje dobrovoljnim mirovinskim fondovima iz Zagreba, Ivana Lučića 2/A, za rad Auto Hrvatska zatvorenog dobrovoljnog mirovinskog fonda.

2. Allianz ZB d.o.o. društvu za upravljanje dobrovoljnim mirovinskim fondovima iz Zagreba, Ivana Lučića 2/A, odobrava se Statut Auto Hrvatska zatvorenog dobrovoljnog mirovinskog fonda i Informativni prospekt Auto Hrvatska zatvorenog dobrovoljnog mirovinskog fonda.

3. Izdaje se odobrenje Allianz ZB d.o.o. društvu za upravljanje dobrovoljnim mirovinskim fondovima iz Zagreba, Ivana Lučića 2/A, na izbor banke skrbnika, Societe Generale – Splitska banka d.d. iz Splita, Ruđera Boškovića 16.

4. Ovo rješenje objavit će se u »Narodnim novinama«.

Obrazloženje

Allianz ZB d.o.o. društvo za upravljanje dobrovoljnim mirovinskim fondovima iz Zagreba, Ivana Lučića 2/A (dalje: Društvo), dostavilo je 29. ožujka 2011. godine Hrvatskoj agenciji za nadzor financijskih usluga (dalje: Agencija) zahtjev za izdavanje odobrenja za rad Auto Hrvatska zatvorenog dobrovoljnog mirovinskog na temelju odredbi članka 27., 39., 79. stavak 3. i 114c stavak 9. Zakona o obveznim i dobrovoljnim mirovinskim fondovima (»Narodne novine« broj 49/99, 63/00, 103/03, 177/04, 71/07,124/10 i 114/11) te članka 2. Pravilnika o izdavanju odobrenja za rad mirovinskog društva (»Narodne novine« broj 85/01 i 26/08), članka 8. Pravilnika o informativnom prospektu zatvorenog mirovinskog fonda (»Narodne novine« broj 106/07 i 21/11) i članka 4. stavka 1. i članka 5. Pravilnika o obavljanju poslova banke skrbnika (»Narodne novine« broj 65/01 i 47/03).

Nakon zaključka Agencije od 18. svibnja 2011., klasa: UP/I 140-01/11-33/7, urbroj: 326-113-11–2, Društvo je svojim podnescima od 13. rujna i 12. listopada 2011. godine dostavilo izmijenjenu i dopunjenu dokumentaciju te 14. listopada 2011. i potpunu dokumentaciju.

Društvo je uz zahtjev dostavilo:

– Ugovor o poslovnoj suradnji i pokroviteljstvu Auto Hrvatska zatvorenog dobrovoljnog mirovinskog fonda,

– Statut fonda,

– Informativni prospekt fonda,

– Izjavu o načelima ulaganja Auto Hrvatska zatvorenog dobrovoljnog mirovinskog fonda,

– Ugovor s bankom skrbnikom Societe Generale – Splitskom bankom d.d.,

– Informacije o banci skrbniku,

– Izjavu Societe Generale – Splitske banke d.d. iz Splita – banke skrbnika o dokumentima iz članka 27. Zakona o obveznim i dobrovoljnim mirovinskim fondovima i Pravilnika o izdavanju odobrenja za rad mirovinskog društva,

– Revidirano godišnje izvješće za banku skrbnika za 2008., 2009. i 2010. godinu,

– Odluku Pokrovitelja – Auto Hrvatska d.d., Zagreb, Radnička cesta 182, Auto Hrvatska prodajno servisni centri d.o.o., Hrvatski Leskovac, Zastavnice 25c, MAN Importer Hrvatska d.o.o., Hrvatski Leskovac, Zastavnice 25c, Auto Hrvatska dijelovi d.o.o., Zagreb, Radnička cesta 182, Auto Hrvatska automobili d.o.o., Zagreb, Radnička cesta 182, Auto kuća Zadar d.o.o., Zadar, Franka Lisice 85 i Auto Hrvatska centar d.o.o., Zagreb, Heinzelova 70,

– Informacije o osnivačima Prilog 2/1-PO,

– Izvadak iz sudskog registra za osnivače Društva,

– Izvadak iz sudskog registra za Društvo,

– Izjavu o dokumentima iz članka 21. Zakona o obveznim i dobrovoljnim mirovinskim fondovima,

– Ispunjen obrazac zahtjeva za izdavanje odobrenja za rad mirovinskog društva,

– Dokaz o uplati naknade i administrativne pristojbe,

Pregledom zahtjeva utvrđeno je da je Društvo priložilo svu potrebnu dokumentaciju te je u skladu s odredbama članka 27. stavka 2. Zakona o obveznim i dobrovoljnim mirovinskim fondovima (»Narodne novine« br. 49/99, 63/00, 103/03, 177/04, 71/07,124/10 i 114/11), odlučeno kao u točki 1. izreke ovog Rješenja.

Nadalje, utvrđeno je da Statut Auto Hrvatska sadrži podatke predviđene člankom 39. stavak 1. Zakona o obveznim i dobrovoljnim mirovinskim fondovima te da Informativni prospekt Auto Hrvatska zatvorenog dobrovoljnog mirovinskog fonda sadrži podatke u skladu s Pravilnikom o informativnom prospektu zatvorenog mirovinskog fonda (»Narodne novine« broj 106/07 i 21/11), te je prema odredbama članka 39. stavka 2. i 114.c stavka 9. Zakona o obveznim i dobrovoljnim mirovinskim fondovima odlučeno kao u točki 2. izreke ovog Rješenja.

U skladu s odredbom članka 79. stavka 3. Zakona o obveznim i dobrovoljnim mirovinskim fondovima i članka 4. stavak 1. Pravilnika o obavljanju poslova banke skrbnika, odobrava se izbor banke skrbnika Societe Generale – Splitske banke d.d. iz Splita, Ruđera Boškovića 16, te je odlučeno kao u točki 3. izreke ovog Rješenja.

Prema odredbi članka 8. stavka 3. Zakona o Hrvatskoj agenciji za nadzor financijskih usluga, ovo Rješenje objavit će se u »Narodnim novinama«, budući da Agencija ocjenjuje da je objava u interesu korisnika financijskih usluga, osobito članova fonda.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-140-01/11-33/7

Urbroj: 383-113-11-6

Zagreb, 20. listopada 2011.

Član Uprave
Ivo Šulenta, v. r.

Rješenje, NN 123/2011-2462